Dafne Schippers

**Dafne Schippers** (født 15. juni 1992 i Utrecht) er en nederlandsk friidrettsutøver som konkurrerer i syvkamp og sprintløp. Hun har to VM-gull på 200 meter; fra 2015 og 2017, og har sølv på samme distanse fra sommer-OL 2016 og VM innendørs 2016. Hun har også fire EM-gull utendørs og et EM-gull innendørs, og vant 200 meter under ved verdenscupen i friidrett 2014. Hun innehar europarekorden på 200 meter med tiden 21,63. 

Hun drev med turn og tennis før hun begynte med friidrett, og 16 år gammel flyttet hun til Papendal for å trene ved Nationaal Sportcentrum Papendal.

## Idrettskarriere
### 2009
Schippers viste gode resultater i 2009. I det nederlandske mesterskapet i friidrett innendørs løp hun raskere enn den nederlandsk rekorden i sin aldersklasse på 60 meter, med 7,42 sekunder, men dette ble ikke godkjent som rekord fordi banen ikke var godkjent enda. Hun vant femkamp i klassen for B-junior i dette mesterskapet. Utendørs vant hun tre nederlandske titler i klassen B-junior; på 100 meter, 100 meter hekk og lengdehopp. 

Hun deltok i sitt første internasjonale mesterskap da hun deltok i junior-EM i friidrett 2009 i Novi Sad i Serbia. Hun fikk 5507 poeng i sjukamp, og kom på fjerdeplass i dette mesterskapet. Poengsummen var den tiende beste i Nederland noensinne, i klassen B-juniorer.

Hennes nåværende personlige rekord i høydehopp innendørs er 1,74 meter, og er satt i Dortmund i januar 2009. 

### 2010
I innendørssesongen 2010 vant hun sin første seniortittel, da hun vant 60 meter under det nederlandske mesterskapet innendørs, med tiden 7,43, seks hundredeler foran Jamile Samuel. Hun vant denne øvelsen hver år fram til 2016. Hun vant også 60 meter hekk i det nederlandske juniormesterskapet innendørs (Junior A), og fikk sølv på 60 meter, med samme tid som Jamile Samuel som vant. 

Hun deltok i et internasjonalt stevne i Descenzano i mai, og satte der personlig rekord i seks øvelser, og i sjukamp sammenlagt med 5882 poeng. Dette resultatet plasserte henne på tredjeplass på nederlands all-time-liste. Hun ble tatt ut til Junior-VM i friidrett 2010, der hun vant sjukamp med ny personlig rekord på 5967 poeng, og hun deltok også på Nederlands stafettlag som fikk bronse på 4 x 100 meter stafett, med ny nederlandsk juniorrekord på 44,09. 

Hun kom på femteplass på 100 meter under FBK Games, og andre plass i Goulden Spike, der hun vant lengdehopp. I det nederlandske juniormesterskapet fikk hun sølv på 100 meter, med tiden 11,63, og hun vant 100 meter hekk. Hun kom på tredjeplass i kulestøt. I august vant hun 100 meter under SPAR Baancircuit-stevnet i Breda, og i september vant hun samme distanse under SPAR Baancircuit-stevnet i Hilversum. 

### 2011
Den 29. januar 2011 forbedret hun den nederlandske juniorrekorden på 60 meter til 7,28 under et stevne i Luxembourg, og oppfylte med det kravet til EM i friidrett innendørs 2011. Tiden plasserte henne også på fjerdeplass på Nederlands all-time-liste på denne distansen. Hun vant 60 meter og 60 meter hekk i det nederlandske juniormesterskapet innendørs i februar, og hun satte nederlandsk juniorrekord i lengde 12. februar, med 6,20 meter da hun vant denne øvelsen under det nederlandske mesterskapet i Apeldoorn. Hun vant også 60 meter under det nederlandske mesterskapet innendørs, der hun tangerte den nederlandske juniorrekorden på 7,28 sekunder.

I EM innendørs løp hun på 7,30 både i innledningsheatet og semifinalen på 60 meter, men ble slått ut i semifinalen med 11. beste tid.

Utendørs deltok hun i et stevne i Götzis i slutten av mai, og forbedret sin personlige rekord i sjukamp til 6172 poeng. Dette resultatet oppfylte også kvalifiseringskravet til OL 2012 og VM 2011. Nederland deltok i First League under Lag-EM i friidrett 2011, og Schippers kom der på tredjeplass på 100 meter og sjuendeplass i lengdehopp, og hun deltok også på Nederlands stafettlag som vant 4 x 100 meter. Schippers vant 100 meter og 100 meter hekk i det nederlandske juniormesterskapet i juni, og vant 100 meter under Gouden Spike.

Hun vant 100 meter i det nederlandske mesterskapet i friidrett, med ny nederlandsk juniorrekord i innledningsheatet på 11,39 sekunder. Hun vant senere sjukamp under Junior-EM i friidrett 2011, med 6153 poeng, og forbedret underveis de nederlandske juniorrekordene på 100 meter hekk til 13,27 og i lengdehopp til 6,47 meter. I lengdehopp ble hennes tredje hopp feilaktig dømt til ugyldig, på grunn av en teknisk feil, og hun fikk dermed et fjerde hopp, der hun hoppet 6,47 meter og fikk med det 997 poeng i denne øvelsen. Hun satte også ny personlig rekord i spydkast, med 39,76 meter. Hun deltok også på 4 x 100 meter stafett i junior-EM, men Nederland ble diskvalifisert. 

Schippers valgte å ikke delta i sjukamp under VM i friidrett 2011, men deltok på 200 meter og 4 x 100 meter stafett. Der slo hun Els Vaders 30 år gamle nederlandske rekord på 200 meter, da hun løp på 22,69 i forsøksheatet. I semifinalen løp hun på 22,92, og fikk niende beste tid, og ble ikke kvalifisert til finalen. Nederland tangerte den nederlandske rekorden på 4 x 100 meter med 43,44 sekunder i forsøksheatet, og fikk niende beste tid, og nådde ikke finalen. 

### 2012
Hennes første innendørsstevne var Dussmann Indoor Meeting i Luxembourg, der hun løp 60 meter på 6,25 og kvalifiserte seg til VM i friidrett innendørs 2012 i Istanbul. Tiden var den tredje raskeste nederlandske gjennom tidene, kun Nelli Cooman (7,00) og Els Vader (7,11) hadde løpt raskere. Hun deltok i det nederlandske mesterskapet i mangekamp innendørs, men deltok i bare tre øvelser, for å spare seg til det nederlandske mesterskapet i friidrett en uke senere. Hun vant 60 meter under det nederlandske mesterskapet, med tiden 7,19, dette var hennes tredje tittel på rad på denne distansen. Hun deltok på 60 meter under VM i friidrett innendørs 2012, men ble slått ut i semifinalen der hun løp på 7,25. 

Utendørs deltok hun i Hypo-Meeting, og kom der på sjetteplass i sjukamp med 6360 poeng. Hennes beste øvelse var 200 meter, der hun var kun fire hundredeler unna sin personlige rekord. Hun vant denne enkeltøvelsen, med tiden 22,73. I EM i friidrett 2012 deltok hun på 200 meter og på 4 x 100 meter stafett. På 200 meter hadde hun raskest tid i semifinalen, med 22,70 (SB), men løp på 23,53 i finalen og kom på femteplass. Nederland satte ny nasjonal rekord på stafetten, med 42,80, der Dafne løp sammen med Kadene Vassell, Eva Lubbers og Jamile Samuel. De fikk dermed EM-sølv, bak Tyskland. 

Hun representerte landet sitt under Sommer-OL 2012 i London, der hun ble nummer 12 i sjukamp. Der lå hun på sjetteplass etter første dag, men et vondt kne og fot hemmet henne i spydkast, der hun kastet nesten fire meter kortere enn sin personlige rekord og fikk 603 poeng. Ny personlig rekord på 800 meter med 2:15,52 ga 885 poeng i den øvelsen, og hun endte til slutt med 6324 poeng. Etter OL har både Tatjana Tsjernova og Ljudmyla Josypenko blir diskvalifisert for doping, og Schippers har dermed rykket opp til 10.-plass på resultatlistene i sjukamp. 

### 2013
Schippers vant både lengdehopp og 60 meter under det nederlandske mesterskapet innendørs i februar 2013. Hun deltok på 60 meter under EM i friidrett innendørs 2013, og satte der først personlig rekord i forsøksheatet, med 7,15, deretter i finalen, der hun løp på 7,14 og kom på fjerdeplass. Hun kom opprinnelig på femteplass, men «rykket opp» en plass da bulgarske Tezdzhan Naimova ble diskvalifisert.

Hun deltok i sjukamp i Hypo-Meeting, og til tross for migrene lå hun på andreplass etter dag 1. Hun endte opp med 6287 poeng og tredjeplass sammenlagt. Den 4. juli satte hun personlig rekord på 100 meter, med 11,09 sekunder, under Athletissima i Lausanne. Hun deltok på 100 meter og lengdehopp under U23-EM i friidrett 2013, og vant der 100 meter med tiden 11,13. Hun satte personlig rekord i lengdehopp, med 6,59 meter, og fikk bronse. 

Hun deltok ikke i det nederlandske mesterskapet i 2013, for å konsentrere seg om VM i friidrett 2013 i Moskva. I VM fikk hun bronse i sjukamp, med ny nederlandsk rekord på 6477 poeng. Dette var Nederlands første medalje i et senior-VM i friidrett. 

### 2014
Den 25. januar løp hun 60 meter innendørs på 7,23 sekunder, og oppfylte med det kravet til VM i friidrett innendørs 2014. Hun vant samme distanse under det nederlandske mesterskapet innendørs 2014, for femte år på rad. I VM løp hun på 7,19 i innledningsheatet, men ble slått ut i semifinalen, der hun løp på 7,18 og fikk 10. beste tid. 

I april flyttet Schippers til Daytona Beach i Florida i USA, sammen med Nadine Visser og deres trener Bart Bennema, for å trene noen uker sammen med den amerikanske suksesstreneren Rana Reider. Dette oppholdet ga resultater; hun satte ny nasjonal rekord i sjukamp under Hypo-Meeting i mai, med 6545 poeng, dette var en forbedring av hennes egen rekord fra VM 2013 med 68 poeng. Der satte hun også nasjonal rekord på 200 meter, med 22,35 sekunder, en betydelig forbedring av hennes egen tidligere rekord på 22,69.

Under Lag-EM i friidrett 2014 (Super League) vant hun 200 meter på tiden 22,74, og deltok også på Nederlands stafettlag som vant 4 x 100 meter stafett. Nederland kom på 11.-plass totalt, og rykket dermed ned til First League i 2015. Den tredje juli satte Nederland ny nasjonal rekord på 4 x 100 meter stafett under Athletissima-stevnet i Lausanne, med 42,40, der Schippers løp sammen med Madiea Ghafoor, Tessa van Schagen og Jamile Samuel. En uke senere deltok hun i Diamond League-stevnet i Glasgow satte hun nederlandsk rekord på 200 meter, og vant denne øvelsen med tiden 22,34. Hun løp også 100 meter i dette stevnet, og satte også der nederlandsk rekord, med 11,03. Hun fikk til sammen seks poeng i Diamond League denne sesongen, og kom med det på tredjeplass på 200 meter. 

Hun ble nederlandsk mester på 100 meter og lengdehopp i slutten av juli. Hun løp 100 meter på 11,10. og i lengde satte hun ny nederlandsk rekord med 6,78 meter. Hun bestemte seg i midten av juli for å kun satse på sprintøvelser under EM i friidrett 2014, og i EM vant hun både 100 og 200 meter. På 200 meter senket hun sin egen nasjonale rekord til 22,03 sekunder, dette var også årsbeste i verden. Hun ble dermed den første kvinnelige utøveren siden 2006 (Kim Gevaert) som vant både 100 og 200 meter i samme EM.

Schippers representerte Europa under Verdenscupen i friidrett 2014 i Marrakech, og fikk der gull på 200 meter og bronse på 100 meter.

### 2015
Under EM i friidrett innendørs 2015 i Praha vant Schippers 60 meter. 

Under FBK Games i Hengelo 25. mai 2015 satte hun ny personlig rekord på 100 meter, med tiden 10,94. Dette var den raskeste tiden noen europeisk utøver har løpt på 11 år, og det plasserte henne på 14.-plass på Europalisten noensinne. Det var også nederlandsk rekord på distansen, og første gang en nederlandsk kvinnelig utøver løp 100 meter raskere enn 11 sekunder. Hun forbedret denne rekorden til 11,92 da hun vant Siamond League stevnet London Grand Prix 2015 (Sainsbury’s Anniversary Games 2015). Hun deltok i sjukamp under Hypo-Meeting, men måtte trekke seg fra konkurransen på grunn av en skade. Hun satte personlig rekord i kulestøt i dette stevnet, med 14,66 meter. 

Hun vant 100 meter i det nederlandske mesterskapet i friidrett 2015, der hun løp på 11,02. I Diamond League 2015 deltok hun på 200 meter, og hun vant London Grand Prix, og kom på andreplass i Athletissima og Herculis, og kom på andreplass sammenlagt med 12 poeng. 

Nederland deltok i First League i Lag-EM i friidrett 2015, og Schippers vant der 100 og 200 meter. I tillegg deltok hun på Nederlands stafettlag som vant 4 x 100 meter stafett. Nederland kom på tredjeplass sammenlagt, med 299,5 poeng, og rykket dermed opp til Super League i 2017. 

Hun satte ny nederlandsk rekord i semifinalen på 100 meter under VM i friidrett 2015, med 10,83 sekunder. I finalen forbedret hun denne til 10,81, som holdt til VM-sølv bak jamaicanske Shelly-Ann Fraser-Pryce, som løp på 10,76. På 200 meter vant hun gull, med tiden 21,63, foran henholdsvis Elaine Thompson og Veronica Campell-Brown. Tiden hennes var personlig rekord, europarekord og mesterskapsrekord, og var den raskeste gyldige 200 meter på 17 år.

### 2016
Den 13. februar løp hun 60 meter under ISTAF indoor i Berlin, og satte ny personlig rekord med 7,00 sekunder. Under det nederlandske mesterskapet innendørs 2016 vant hun på nytt 60 meter, for sjuende året på rad. Hun deltok også på 60 meter under VM i friidrett innendørs, og kom der på andreplass bak Barbara Pierre. 

Hun representerte Nederland under EM i friidrett 2016, og fikk der to medaljer. Individuelt vant hun 100 meter, med tiden 10,90, og slo med det Ivet Lalova-Collio på andreplass med 0,30 sekunder. Nederland vant også 4 x 100 meter stafett, med Schippers på laget. 

I Diamond League 2016 deltok hun både på 100 og 200 meter. På 100 meter vant hun ett stevne, Herculis i Monaco, og hun kom på andreplass i Qatar Athletic Super Grand Prix og Memorial Van Damme. Hun fikk til sammen 34 poeng, og kom på andreplass bak Elaine Thompson fra Jamaica. På 200 meter vant hun Bislett Games og London Grand Prix, og vant Diamond League sammenlagt på denne distansen, med 48 poeng. 

Hun tok sølv under Sommer-OL 2016, bak Elaine Thompson, og kom på femteplass på 100 meter. På 4 x 100 meter stafett ble Nederland slått ut i forsøksheatet.

### 2017

Schippers deltok på Nederlands stafettlag på 4 x 100 meter stafett under Stafett-VM i friidrett 2017, der de kom på fjerdeplass, seks hundredeler bak Kina. I Lag-EM i friidrett 2017 deltok Nederland i Super League, og Schippers deltok på 4 x 100 meter stafett der. Nederland kom der på femteplass. Sammenlagt endte Nederland på 11.-plass, av 12 lag, og rykker dermed ned til First League i Lag-EM i friidrett 2019. 

Hun representerte Nederland under VM i friidrett 2017, og vant der 200 meter. Det er kun Merlene Ottey og Allyson Felix som tidligere har vunnet VM-gull på 200 meter i to mesterskap på rad. På 100 meter kom hun på tredjeplass, og på 4 x 100 meter stafett nådde Nederland finalen, men kom sist i finalen og endte på åttendeplass. 

I Diamond League 2017 vant hun 200 meter i to av stevnene; Bislett Games og Athletissima. Hun hadde fleste poeng på 200 meter etter kvalifiseringsstevnene, og gikk til finalen, som var Weltklasse Zürich 24. august. Der endte hun på fjerdeplass, mens Diamond League ble vunnet av Shaunae Miller-Uibo. Hun deltok også på 100 meter, der hun også nådde finalen, som er Memorial Van Damme 1. september.

### 2018
Hun nådde finalen på 60 meter i IFAM Indoor Meeting etter 7,17 i kvalifiseringsheatet, men ble diskvalifisert i finalen for tyvstart. Hun vant 60 meter under det nederlandske innendørsmesterskapet innendørs, og kom på femteplass på 60 meter under VM i friidrett innendørs 2018.

Hun kom på andreplass på 200 meter under Shanghai Golden Grand Prix 2018, som inngikk i Diamond League 2018, og vant 200 meter under FBK Games og Golden Spike i juni. I det nederlandske mesterskapet deltok hun på 100 meter, men ble diskvalifisert. Schippers representerte Nederland under EM i friidrett 2018 i Berlin, og individuelt løp hun inn til sølv på 200 meter, bak britiske Dina Asher-Smith, og hun fikk bronse på 100 meter. I tillegg deltok hun på 4 x 100 meter stafett, der Nederland kom på andreplass.

### 2021
Hun representerte Nederland på stafettlaget på 4 × 100 meter under Sommer-OL 2020 arrangert i Tokyo der laget ikke fullførte finalen.

## Utmerkelser
* NOC*NSF (Nederlands olympiske komité / Nederlands idrettsforbund) - *Young Talent Award 2011*
* Atletiekunie (Det nederlandske friidrettsforbundet) - Årets friidrettsutøver 2011, 2012, 2013, 2014, 2015
* Atletiekunie - Æresmedlem (KNAU-lid van Verdienste)
* Det europeiske friidrettsforbundet - Årets friidrettsutøver i Europa 2014 og 2015
* NOC*NSF - Årets idrettsutøver i Nederland 2015

## Referanser


## Eksterne lenker
* 
* 
* 
*